কার্গিল যুদ্ধে শহিদ প্রেমানন্দ চন্দ্রের আবক্ষ মূর্তি ভাঙচুরের ঘটনায় চাঞ্চল্য নদিয়ার কালীগঞ্জে। 
কালীগঞ্জ থানার সাপজোলা গ্রামের বাসিন্দা ভারতীয় সেনাবাহিনীর জওয়ান প্রেমানন্দ চন্দ্র কার্গিল যুদ্ধে শহিদ হন। সেই সময়ে ওই গ্রামে শহিদকে শ্রদ্ধা জানাতে প্রেমানন্দের বাড়ি গিয়েছিলেন বর্তমান মুখ্যমন্ত্রী মমতা বন্দ্যোপাধ্যায়। তাঁর পরামর্শেই স্থানীয় বাসিন্দারা শহিদ প্রেমানন্দ যে স্কুলে লেখাপড়া করেছিলেন, সেই সাপজোলা দেশবন্ধু উচ্চ বিদ্যালয় প্রাঙ্গণে ২০০০ সালে প্রেমানন্দের একটি আবক্ষ মূর্তি স্থাপন করেন। 
দেখুন ভিডিও
 

অভিযোগ, বুধবার রাতে অজ্ঞাতপরিচয় কিছু সমাজবিরোধী স্কুলের ভিতর ঢুকে সেই মূর্তি ভাঙচুর করে। বৃহস্পতিবার সকালে এই ঘটনা সামনে আসায় এলাকায় ব্যাপক চাঞ্চল্য ছড়ায়। খবর দেওয়া হয় কালীগঞ্জ থানায়। 

এই বিষয়ে অন্যান্য খবর

একমাত্র ছেলেকে হারিয়ে কী বললেন শহিদের মা, জানলে আপনিও প্রণাম করবেন


দেশের জন্য প্রাণ দেওয়া এক শহিদের মূর্তি এইভাবে ভাঙার ঘটনায় এলাকাবাসীদের মধ্যে ব্যাপক ক্ষোভের সঞ্চার হয়েছে। দোষীদের অবিলম্বে গ্রেফতারের দাবি জানিয়েছেন এলাকাবাসীরা। ঘটনার তদন্ত শুরু করেছে কালীগঞ্জ থানার পুলিশ।